Minjiera ta’ deċiżjonijiet u sentenzi tal-qrati ċivili Maltin qed jinġabru u jkunu pubblikati mill-Imħallef Emeritu Philip Sciberras f’sensiela ta’ kotba ta’ referenza għal kull min jaħdem fil-kamp legali. L-imħallef emeritu Philip Sciberras qed jiġbor il-kodiċi ċivili f’sensiela ta’ kotba, msemmija ‘L-Alfabett tal-Kodiċi Ċivili’. “Meta nitkellmu fuq kodiċi ċivili qed nitkellmu fuq dispożizzjonijiet tal-liġi li jmissu mal-privat. Għandek il-liġi tal-familja ġo fiha pereżempju, għandek il-liġi fuq il-propjeta’ mifruxa fuq damma ta’ affarijiet,” spjega l-Imħallef Emeritu Philip Sciberrra. L-Imħallef Sciberras, nieda t-tieni ktieb f’din is-sensiela – L-Alfabett tal-Kodiċi Ċivili, Volum B u Ċ. Hu qal li f’dawn il-kotba qed jippublika sentenzi li jmorru lura sa mis-seklu 19, b’mod alfabettiku skont l-artikolu tal-liġi. L-Imħallef Emeritu qal li bħalissa qed jaħdem fuq il-ħames volum tas-sensiela. Stqarr li dan ix-xogħol jagħtih sodisfazzjon għax iħobb il-liġi u għax se jħalli sors t’informazzjoni għall-istudenti tal-liġi, l-avukati u l-imħallfin. “L-iskop tiegħu huwa li jekk ikollhom problema u jridu jfittxu fuq ċertu provediment tal-liġi ħa jsibu s-sentenzi diġa lesti. Jiftħu dan il-ktieb, jgħidu ara din id-dispożizzjoni ġiet interpretata hekk għax is-sentenzi huma kwistjoni ta’ interpretazzjoni,” spjega l-Imħallef Emeritu Philip Sciberras. Fit-tnedija tat-tieni volum, il-Ministru tal-Ġustizzja, Owen Bonnici ddeskriva x-xogħol tal-Imħallef Sciberras bħala wirt imprezzabli, b’valur li se jkun apprezzat aktar ma jgħaddi ż-żmien.